钦定古今图书集成/方舆汇编/职方典/第1331卷 > 《平寇记》伦以训
## 钦定古今图书集成/方舆汇编/职方典/第1331卷 > 《平寇记》伦以训

壬午，惠之寇弗靖，佥宪施公分巡岭东道，兼理兵事，
军于长乐。公曰：“寇之由也，予其罔知。虽则闻焉，广野
之民善骑射，其寇猾；濒海之民善出没，其寇慓；厓谷
之民善伺隙，其寇贪。惠之有寇，邻于汀赣厓谷之寇
也，贪而无谋，勇而易挠，合而易睽，进不成行，退不相
守。夫贪而无谋则知屈，勇而易挠则力匮，合而易睽
则群涣，进不成行则制弛，退不相守则气靡。屈而诱
之，匮而乱之，涣而散之，弛而惑之，靡而逐之，可成擒
也。”寇将至，左右曰：“可以出矣。”曰：“民未宁集，吾何以战？”
乃谓长民者曰：“尔抚而庶，惟镇惟戢，奠厥居，其无恐。”
寇少横，左右又曰：“可以出矣。”曰：“兵未知乡，吾何以战？”
乃谓其裨校曰：“尔其训尔队，精尔器”，度无逾律。居旬
日，乃下令祃于社，誓师于郊，曰：“惟兹多方小蠢，恃其
险固，时或出之，以戕我民，我其讨灭之。若去稂莠，无
耗嘉谷。惟其义，尔其毋越轨，毋偾事，毋或怠乃职，毋
易于尔敌，毋摇尔类，毋贪近功而忽遐图，毋逸奔，毋
滥非辜，有不如命者杀无赦。”乃相地而军之门焉。寇
入纵之大至，逆于新田，鼓之尽殪，获其贼将二，俘五
百馀党悉平，民乃庆庆，以无斁。乐之。令孙君邦彦以
其事告于《伦子》曰：“公之嘉绩孚之于民，著之一方，其
不可谖也巳。吾闻之：德懋则庸，功懋则宣，宣而树之，
其乃无穷也。且吾邑之有公也，犹堤之有防也。决而
壅之，泽而利之，谁其罔怀？虽公其弗耀，其若吾民何？
我其”纪之，敢以言请。伦子曰：“施天，夫可谓善于戎典
者矣。礼者，兵之节也。礼以纪律，律以陶兵，是以观动
而知其形，观形而知其实矣。夫胜之无常，惟典之常。
今师出而两反，懋自滋省，令无戾焉，衷于礼矣，能无
胜乎？《志》曰：‘兵上为安民，其次防民。大夫之谓矣。